’n Griekse tragedie op Roland-GarrosStefanos Tsitsipas is deur die 19-jarige Holger Rune uitgeskakel. Foto: Christophe Archambault/AFP. Van die stories in Griekse mitologie leer ’n mens om op die uitkyk vir verrassings te wees. Die inwoners van Troje moes immers deksels verbaas (of dan verras) gewees het toe ’n spul soldate laatnag uit daardie houtperd geklim het. Maar gister op Roland-Garros moes ondersteuners van Stefanos Tsitsipas verslae toekyk hoe ’n 19-jarige Deen hom uit die Franse Ope boender. Holger Rune het die eerste Deense speler nóg geword om vir die kwarteindstryd van die Franse Ope te kwalifiseer toe hy die Griekse ster met 7-5, 3-6, 6-3 en 6-4 geklop het. “Ek was baie op my senuwees, maar terselfdertyd het ek geweet dat ek nie van my wedstrydplan kan afwyk teen ’n speler soos Tsitsipas nie. Ek het doodeenvoudig net vir myself gesê om by my plan te bly en dinge het uiteindelik goed uitgewerk,” het Rune ná die wedstryd gesê. ✅ Maiden Grand Slam quarter-final ✅ Our shot of the day @oppo What more could a 19-year-old want? ????#RolandGarros | #InspirationAhead pic.twitter.com/CsySXop7lS — Roland-Garros (@rolandgarros) May 30, 2022 Die skoknederlaag moet vir Tsitsipas ’n bitter pil wees om te sluk. Die vierde gekeurde Griek het verlede jaar vir Novak Djokovic in die toernooi se eindstryd laat sweet, terwyl hy ook droom om binnekort onder die wêreld se voorste twee spelers te tel. In ’n ander opskudding het Marin Cilic vir Daniil Medvedev met 6-2, 6-3 en 6-2 ore aangesit. En die Kroatiese speler is ongetwyfeld in sy noppies met sy vertoning. “Dit was van die eerste afslaan tot die laaste punt ’n ongelooflike wedstryd. Ek geniet die atmosfeer en om in die nag in Parys te speel. Dit was beslis een van die beste vertonings van my loopbaan.” Uitslae: Marin Cilic klop Daniil Medvedev met 6-2, 6-3 en 6-2 Andrey Rublev klop Jannik Sinner met 1-6, 6-4 en 6-0 Holger Rune klop Stefanos Tsitsipas met 7-5, 3-6, 6-3 en 6-4 Casper Ruud klop Hubert Hurkacz met 6-2, 6-3, 3-6 en 6-3 Iga Swiatek klop Qinwen Zheng met 6-7, 6-0 en 6-2 Jessica Pegula klop Irina-Camelia Begu met 4-6, 6-2 en 6-3 Veronika Kudermetova klop Madison Keys met 1-6, 6-3 en 6-1 Daria Kasatkina klop Camila Giorgi met 6-2 en 6-2. Vandag se wedstryde: Alexander Zverev teen Carlos Alcaraz Novak Djokovic teen Rafael Nadal Martina Trevisan teen Leylah Fernandez Coco Gauff teen Sloane Stephens.